कयाधू दैत्यपत्नी थी, वह दिन-रात दैत्यों के संसर्ग में रहती थी। उसका पति हिरण्यकशिपु ईश्वर तक को नहीं मानता था। फिर भी उसकी संतान ‘प्रह्लाद’ जो इतने महाभागवत हुए, उसका एकमात्र कारण यही था कि कयाधू गर्भावस्था में महर्षि नारद के आश्रम में रही थी। महर्षि नारद के अपने दिव्य उपदेशों से उसके मन को अभिभूत कर रखा था। माता के उसी सत्त्वविष्ट मन से निर्मित प्रह्लाद का मन सर्वदा के लिये सत्त्वाविष्ट ही रहा। अभिमन्यु ने अपनी माता के गर्भ से ही चक्रव्यूह के भेदन का तरीका जान लिया था। गर्भावस्था में माता की हरकतों का कितना अधिक प्रभाव बालकों पर पड़ता है, यह इन दो दृष्टान्तों से समझा जा सकता है। ऋषियों की ऋतम्भरा प्रज्ञा ने इसी अन्तरित तत्त्व का साक्षात्कार कर गर्भावस्था के इन संस्कारों की योजना की है।